In nomine Domini, amen. Anno Incarnationis ejusdem millesimo trecentesimo tricesimo secundo, die lune ante ramos palmarum, ego Gerarda dicta la Verjuete de Edua notum facio universis quod ego sponte, scienter et provide, pro mea utilitate evidenti laudeque et assensu Seguini, mariti mei, michi in hiis que secuntur auctoritatem prestantis et mandatum speciale, vendo et nomine venditionis pure et irrevocabilis concedo pro me et meis imperpetuum venerabilibus viris dominis decano et capitulo Eduensi pro se et suis successoribus quadraginta solidos Divionensium pro tempore communiter currentium in Burgundia, quorum quindecim valent duodecim Turon. parvos, annui et perpetui redditus convertendos in anniversarium Johannis quondam vigerii Eduensis nuper defuncti, celebrandum in Eduensi ecclesia annis singulis imperpetuum, secundum ordinationem factam per ipsum defunctum super hoc in sua ultima voluntate, pretio videlicet viginti librarum Turonensium parvorum michi ob hoc solutarum integre ab executoribus dicti defuncti in pecunia legitime numerata. Quapropter ego dicta venditrix tenens me de dicta pecunie summa plenarie pro pagata, assigno et assedeo dictis decano et capitulo et eorum ecclesie imperpetuum dictum annuum redditum, ad opus predictum, supra quandam domum meam sitam Edue in vico Chauce Chien, que fuit quondam Regnaudi de Leusia et ejus uxoris, ac supra aliam domum meam dicte domui contiguam quam ego acquisivi perpetuo ab executoribus antedictis, et supra appendicias et pertinencias earumdem, ac omnia alia bona mea: promittens per meum juramentum propter hoc super sancta Dei evangelia corporaliter prestitum et sub obligatione omnium bonorum meorum mobilium et immobilium quorumcumque, reddere et solvere ex nunc annis singulis imperpetuum dictis decano et capitulo seu mandato suo dictum annuum redditum ex causa predicta ad festum beati Andree apostoli annuatim, premissaque omnia et singula, prout suprascripta sunt tenere firmiter, attendere et inviolabiliter observare ac contra non venire nec contraire volenti consentire quoquomodo. Volo insuper et concedo expresse quod si ego vel mei in solutione dicti annui redditus facienda dictis decano et capitulo seu mandato suo ad dictum terminum deficiamus, quod absit, ipsi auctoritate sua propria ad predictas domos meas nulli alii obligatas, excepto capellano altaris Petri quondam patris dicti vigerii, cui debentur viginti et tres solidi Turon. reddituales pro legato quod fecit idem vigerius altari predicto fundato in ecclesia Sancti Lazari Eduensis, supra easdem domos sittuati et ad mobilia in domibus ipsis existentia pro tempore, rentrant et ea capiant et teneant quousque sibi de defectu et dampnis proinde habitis fuerit integre satisfactum; renuntians, etc. In cujus rei testimonium sigillum predicte curie presentibus litteris rogavi et obtinui apponi. Actum Edue, in presentia Stephani Guiardini de Edua, clerici coadjutoris in hac parte Vincentii de Sampigneo, notarii Eduensis, dominorum Andree de Bordis et Petri de Senans, presbiterorum, ac Hugonis filii Perreneti Barbitonsoris, clerici, testium ad hoc vocatorum, anno et die quibus supra.